Document ID: 32014R0500

KOMMISSIONENS DELEGEREDE FORORDNING (EU) Nr. 500/2014
af 11. marts 2014
om indføjelse af bestemmelser i Europa-Parlamentets og Rådets forordning (EU) nr. 1308/2013 om ændring af Kommissionens forordning (EF) nr. 288/2009 for så vidt angår ydelse af støtte til ledsageforanstaltninger inden for rammerne af en skolefrugt- og grøntsagsordning
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), navnlig artikel 24, stk. 1, litra c) og stk. 2, litra b),
ud fra følgende betragtninger:
(1)
Forordning (EF) nr. 1308/2013 ophævede og erstattede Rådets forordning (EF) nr. 1234/2007 (2) med virkning fra 1. januar 2014.
(2)
Artikel 23, stk. 1, litra b), i forordning (EU) nr. 1308/2013 fastsætter, at EU-støtten under ordningen for frugt og grøntsager i skolerne også kan dække de ledsageforanstaltninger, der er nødvendige for at gøre ordningen effektiv. Det er derfor nødvendigt at fastlægge disse foranstaltninger med hensyn til mål og omkostninger, der er forbundet med dem, og at fastlægge, hvilke af disse omkostninger der kan være berettigede til EU-støtte.
(3)
Kommissionens forordning (EF) nr. 288/2009 (3) fastsætter regler for anvendelsen af ordningen for frugt og grøntsager i skolerne og navnlig medlemsstaternes forpligtelse til i deres strategier at beskrive de ledsageforanstaltninger, som de har til hensigt at træffe for at sikre en vellykket gennemførelse af ordningen. I forordningen fastsættes ligeledes regler om de omkostninger, der er berettigede til EU-støtte. Det er derfor hensigtsmæssigt at ændre forordning (EF) nr. 288/2009 med henblik på at medtage regler vedrørende ledsageforanstaltninger som omhandlet i artikel 23, stk. 1, litra b), i forordning (EU) nr. 1308/2013.
(4)
I artikel 4, stk. 1, i forordning (EF) nr. 288/2009 er det fastsat, at medlemsstater, der indfører en skolefrugt- og grøntsagsordning, kan ansøge om EU-støtte til en eller flere perioder fra 1. august til 31. juli. For at tage hensyn til skoleårets tidsintervaller bør de nye regler vedrørende ledsageforanstaltningerne derfor anvendes fra den 1. august 2014 -
UDSTEDT FØLGENDE FORORDNING:
Artikel 1
Ændring af forordning (EF) nr. 288/2009
I forordning (EF) nr. 288/2009 foretages følgende ændringer:
1)
Artikel 3, stk. 4, affattes således:
»4. Medlemsstaterne fastsætter i deres strategier ledsageforanstaltninger som omhandlet i artikel 23, stk. 1, litra b), i Europa-Parlamentets og Rådets forordning (EU) nr. 1308/2013 (4). Ledsageforanstaltningerne skal støtte uddelingen af frugt- og grøntsagsprodukter og skal være direkte forbundet med målsætningerne for ordningen for frugt og grøntsager i skolerne om forøgelse af forbruget af frugt og grønt på kort og langt sigt og om at bidrage til skabelsen af sunde kostvaner. Disse foranstaltninger kan ligeledes omfatte forældre og lærere.
(4) Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).«." 						
2)
Artikel 5 ændres således:
a)
I stk. 1 foretages følgende ændringer:
i)
I litra b) i første afsnit tilføjes følgende punkt iv):
»iv)
omkostninger til de ledsageforanstaltninger, som er nævnt i artikel 23, stk. 1, litra b), i forordning (EU) nr. 1308/2013, især:
-
udgifter til tilrettelæggelse af smagningskurser, etablering og opretholdelse af havedyrkningskurser, tilrettelæggelse af gårdbesøg og lignende aktiviteter, der har til formål at gøre børn bekendte med landbrug
-
omkostninger til foranstaltninger, der tager sigte på at oplyse børn om landbrug, sunde kostvaner og miljøspørgsmål i forbindelse med produktionen, distributionen og forbruget af frugter og grøntsager
-
udgifter til foranstaltninger, der gennemføres for at støtte distributionen af produkter, og som er i overensstemmelse med målsætningerne for ordningen for frugt og grøntsager i skolerne.«
ii)
Fjerde afsnit affattes således:
»Omkostningerne til kommunikation og ledsageforanstaltninger som omhandlet i litra b), nr. iii) og iv) i første afsnit, kan ikke finansieres af andre EU-støtteordninger.«
b)
I stk. 2 indsættes følgende afsnit:
»Den samlede EU-støtte til finansiering af omkostningerne i stk. 1, litra b), nr. iv), første afsnit må ikke overstige 15 % af det årlige EU-støttebeløb, der er tildelt den pågældende medlemsstat, efter den endelige tildeling af fællesskabsstøtte, jf. artikel 4, stk. 4.«
Artikel 2
Ikrafttræden og anvendelse
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra den 1. august 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. marts 2014.

Labels: 17
19
3
12
15